FÆLLES HOLDNING af 25. oktober 1996 fastlagt af Rådet på grundlag af artikel K.3, stk. 2, litra a), i traktaten om Den Europæiske Union, vedrørende bistands- og informationsforanstaltninger før grænsen (96/622/RIA)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel K.3, stk. 2, litra a), og

ud fra følgende betragtninger:

Kontrol inden ombordstigning i fly, der har Den Europæiske Unions medlemsstater som bestemmelsessted, udgør et nyttigt instrument i bekæmpelsen af tredjelandsstatsborgeres ulovlige indvandring, hvilket i henhold til traktatens artikel K.1, nr. 3, litra c), betragtes som et spørgsmål af fælles interesse;

et middel til at forbedre kontrollen er udsendelse til afrejselufthavne af embedsmænd fra medlemsstaterne, som er specialiseret i denne type kontrol, for at de kan bistå det lokale personale, som varetager kontrollen for de lokale myndigheder eller for luftfartsselskaberne; gennemførelse af informationsforanstaltninger for luftfartsselskabernes personale er ligeledes et sådant middel;

disse spørgsmål kan løses mere effektivt gennem en fælles holdning; betingelserne herfor bør derfor fastsættes -

FASTLAGT FØLGENDE FÆLLES HOLDNING:

Artikel 1 Bistandsforanstaltninger

1. Fælles tilrettelæggelse af foranstaltninger med henblik på at yde bistand i tredjelandes lufthavne foretages i Rådet under fuld udnyttelse af de samarbejdsmuligheder, som findes.

2. Formålet med bistandsforanstaltningerne er at yde bistand til det lokale personale, som varetager kontrollen for de lokale myndigheder eller for luftfartsselskaberne.

3. Bistandsforanstaltningerne gennemføres efter aftale med de kompetente myndigheder i det pågældende tredjeland.

4. Bistandsforanstaltningerne kan være af varierende længde. Med henblik herpå udarbejdes der en liste over de lufthavne, hvor der kan gennemføres midlertidige eller permanente fælles foranstaltninger.

Artikel 2 Informationsforanstaltninger

1. Fælles tilrettelæggelse af foranstaltninger med henblik på information af luftfartsselskabernes personale foretages i Rådet.

2. De fælles informationsforanstaltninger har navnlig til formål at beskrive medlemsstaternes krav til rejsedokumenter og visa samt de nærmere bestemmelser vedrørende kontrollen af disse dokumenters og visas gyldighed.

3. Med henblik herpå udarbejdes der

- en liste over de lufthavne, hvor der kan gennemføres fælles informationsforanstaltninger

- et halvårligt program for de fælles informationsforanstaltninger

- en samling af de oplysninger, som er relevante for luftfartsselskaberne

- en samling af de rejsedokumenter og visa, som er relevante for luftfartsselskaberne.

4. Foranstaltningerne gennemføres efter aftale med de kompetente myndigheder og de berørte luftfartsselskaber.

Artikel 3 Fælles bestemmelser

1. De fælles bistands- og informationsforanstaltninger gennemføres af specialister, der udpeges af medlemsstaterne og knyttes til den fælles foranstaltning.

2. Medlemsstaterne underretter hinanden om deres ønske om at deltage i en foranstaltning i medfør af denne fælles holdning.

3. Hvis udgifterne til de af en medlemsstat udpegede embedsmænd ikke afholdes af tredjelandet og/eller det pågældende luftfartsselskab, afholder medlemsstaten disse udgifter.

4. Medlemsstaternes ambassader i det land, hvor foranstaltningen gennemføres, underrettes af Rådets formandskab så betids derom, at de eventuelt kan yde bistand.

5. Medlemsstaterne underretter i Rådet hinanden om de bistands- og informationsforanstaltninger, som de gennemfører uden for rammerne af denne fælles holdning.

6. Rådets Generalsekretariat udarbejder hvert år en beretning om de aktiviteter, der er gennemført inden for denne fælles holdning.

7. Med de nødvendige tilpasninger kan de foranstaltninger, der gennemføres inden for denne fælles holdning, også gennemføres i havne.

8. Medlemsstaterne træffer alle nødvendige foranstaltninger til gennemførelse af denne fælles holdning, uden at dette berører det bilaterale samarbejde eller samarbejdet i andre organisationer; i den forbindelse koordinerer medlemsstaterne deres foranstaltninger mest muligt.

Artikel 4

Denne fælles holdning offentliggøres i Tidende.

Udfærdiget i Luxembourg, den 25. oktober 1996.

På Rådets vegne

E. KENNY

Formand